挽李芝峰
尹晖 (Ming)
忆昔先王造士年，奎星朗照海东天。青莲居士文章伯，金粟如来道德全。腹里贮书堪作笥，毫端梦䌽况如椽。摛词拟续西京后，琢句常超大历前。观物庄生聊寄傲，闭门扬子独耽玄。希声自弄朱弦瑟，逸调谁赓白雪篇。玉署银台人望重，九迁三锡主恩偏。平看脚底青云阔，不受尘中俗累牵。名到东铨推藻鉴，班联八座近台躔。济时身老风波后，忧国心存雨露边。天与精神饶述作，人从齿颊荷陶甄。一时共说三苏出，千仞争看两凤翩。桃李成阴春自媚，松筠抗节晚犹坚。鸿名定与南山永，骏望遥从北斗悬。天上文星才晦彩，人间名硕遽乘仙。私情国事斯文恸，薤露声中万涕涟。